中秋對月用昌黎先生贈張功曹韵
作者：宋肇
朝代：宋

paragraphs: 水精爲鑑金爲波，挂空影寫山與河。
清光此夜十分好，有酒有客宜高歌。
去年今日行役苦，若宿溪邊宿逢雨。
傳聞蜀道如天高，崖縣壁絕哀猿號。
波橫劍戟不易上，陸有虎豹何由逃。
江山舊恃白帝險，風俗猶带烏蠻操。
驅馳兩月到西塞，夢寐萬里還東皋。
嗅梅踏雪巴子里，路入鬼門欣不死。
飛飛倦鳥惟思還，玉筍豈是鹿官班。
餘生但願閒及酒，虛名寧顧觸與蠻。
良宵佳客十有五，雲放月入樽罍間。
頹然老子興不淺，韓詩坡句聊追攀。
君不見天寶霓裳羽衣歌，人間樂舞難同科。
遺音猶在悲凉多，有酒且歌遑恤他。
不飲如此良夜何。